## El Consorci de Museus de la Comunitat Valenciana ret homenatge al ‘hip hop’ en el Centre Cultural Las Cigarreras d’Alacant

*** El 7 de setembre se celebra la tercera edició d’Urban Tactics amb el títol ‘Beat Dis Shot’
* DJ nacionals i internacionals oferiran sessions magistrals en homenatge als orígens del rap i la música electrònica**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV) i en col·laboració amb l’Ajuntament d’Alacant i el col·lectiu Urban Tactics, reten homenatge a la cultura *hip hop* en el Centre Cultural Las Cigarreras d’Alacant.

El C. C. Las Cigarreras reunix el 7 de setembre destacats DJ de rap i de la música electrònica nacionals i internacionals en diferents sessions vespertines.

La tercera edició d’Urban Tactics, concentrada enguany en un sol dia, es titula ‘Beat Dis Shot’, en homenatge al *hit* de The Bomb the Bass (sobrenom del DJ Timothy Simenon) de 1988 del mateix nom, que va revolucionar les tècniques de producció i edició, tant del rap com de la música electrònica.

En paraules del gerent director del Consorci de Museus de la Comunitat Valenciana (CMCV), Nicolás Bugeda, “la celebració d’Urban Tactics suposa el suport del CMCV a la cultura urbana que abasta disciplines com la música, el ball, l’art urbà o la moda. Per tercer any consecutiu apostem per Alacant i per la programació d’activitats de qualitat”.

Per part seua, la regidora de Cultura de l’Ajuntament d’Alacant, Nayma Beldjilali, ha assegurat que es tracta d’un esdeveniment “únic a la ciutat, en el qual destacar la cultura urbana. A més, des de l’Ajuntament ens felicitem per poder tornar a col·laborar en un esdeveniment amb el Consorci de Museus de la Comunitat Valenciana”.

Actuacions de DJ nacionals i internacionals

Urban Tactics compta enguany amb les actuacions estel·lars de dos DJ de renom del Regne Unit com Andy Smith i DJ Format.

Andy Smith, DJ de Portishead, és part de la història de clubs de ball de l’època pretecno. Per part seua, les aparicions de DJ Format en festivals com Glastonbury, Reading o Leds i les seues gires mundials l’han convertit en un dels millors DJ de *hip hop* en l’actualitat.

A més, el C. C. Las Cigarreras reunix una representació destacada d’artistes nacionals, radicats a Alacant, com el grup Zona Centro, DJ Fresh Food i Acid Pimps.

Les sessions i els tallers d’Urban Tactics que se celebren el dissabte 7 de setembre en el C. C. Las Cigarreras d’Alacant són d’accés gratuït, amb la inscripció prèvia en la pàgina web del [C. C. Las Cigarreras](https://www.alicante.es/va/area-tematica/centro-cultural-las-cigarreras).

Fecha: 03/09/2024